SDC ออกหุ้นกู้แปลงสภาพ 1 พันลบ. ให้ “AO Fund-AO fund1” รองรับขยายธุรกิจ
บอร์ด SDC ไฟเขียวออกหุ้นหุ้นกู้แปลงสภาพไม่เกิน 1 พันล้านบาท ขายให้ “AO Fund-AO fund1” ระดมทุนเป็นเงินหมุนเวียน รองรับขยายธุรกิจในอนาคต เล็งชงผถห. 8 มิ.ย.นี้
บอร์ด SDC ไฟเขียวออกหุ้นหุ้นกู้แปลงสภาพไม่เกิน 1 พันล้านบาท ขายให้ “AO Fund-AO fund1” ระดมทุนเป็นเงินหมุนเวียน รองรับขยายธุรกิจในอนาคต เล็งชงผถห. 8 มิ.ย.นี้
28 เม.ย. 2564

บริษัท สามารถ ดิจิตอล จำกัด (มหาชน) หรือ SDC เปิดเผยว่า ที่ประชุมคณะกรรมการบริษัทมีมติอนุมัติให้เสนอต่อที่ประชุมผู้ถือหุ้นเพื่อพิจารณาอนุมัติการออกและเสนอขายหุ้นกู้แปลงสภาพที่ออกใหม่ของบริษัท  โดยมีมูลค่าเสนอขายรวมไม่เกิน 1,000 ล้านบาท ให้แก่ผู้ลงทุนโดยเฉพาะเจาะจง ได้แก่ Advance Opportunities Fund (AO Fund) และ Advance Opportunities Fund 1 (AO Fund1)
ทั้งนี้ หุ้นกู้แปลงสภาพจะแบ่งเป็น 4 ชุด ได้แก่ ชุดที่ 1 มูลค่าไม่เกิน 200 ล้านบาท ชุดที่ 2 มูลค่าไม่เกิน 250 ล้านบาท ชุดที่ 3 มูลค่าไม่เกิน 250 ล้านบาท และชุดที่ 4 มูลค่าไม่เกิน 300 ล้านบาท โดยมีอายุ 3 ปีนับแต่วันที่ออกหุ้นกู้แปลงสภาพแต่ละชุด มีอัตราดอกเบี้ยร้อยละ 0.50 ต่อปี โดยชำระดอกเบี้ยเป็นรายไตรมาส และจะชำระเงินต้นเมื่อครบกำหนดไถ่ถอน ส่วนราคาแปลงสภาพจะไม่ต่ำกว่าร้อยละ 90 ของราคาตลาด
นอกจากนี้ คณะกรรมการบริษัท มีมติอนุมัติการเพิ่มทุนจดทะเบียนของบริษัท จำนวน 370,370,370.40 บาท จากทุนจดทะเบียน 1,305,546,652.10 บาท เป็นทุนจดทะเบียนใหม่ 1,675,917,022.50 บาท โดยการออกหุ้นสามัญจำนวน 3,703,703,704 หุ้น มูลค่าที่ตราไว้หุ้นละ 0.10 บาท เพื่อรองรับการใช้สิทธิแปลงสภาพของหุ้นกู้แปลงสภาพ ให้กับ AO Fund และ AO Fund1
บริษัทระดมทุนครั้งนี้เพื่อนำไปใช้เป็นเงินทุนหมุนเวียนในบริษัท และรวมถึงการลงทุนในโครงการ และการชำระหนี้ธนาคาร ระยะเวลาภายใน 12 เดือน ทั้งนี้ จะช่วยให้บริษัทเพิ่มความยืดหยุ่นของโครงสร้างทางการเงินของบริษัท และมีเงินเพียงพอในการดำเนินธุรกิจและการขยายธุรกิจของบริษัทในอนาคต
ทั้งนี้ กำหนดวันประชุมวิสามัญผู้ถือหุ้น ครั้งที่ 1/2564 ในวันที่ 8 มิ.ย. 64 เวลา 11.00 น. โดยกำหนดชื่อผู้ถือหุ้นที่มีสิทธิเข้าร่วมประชุมวิสามัญผู้ถือหุ้น  ครั้งที่ 1/2564 ในวันที่ 12 พ.ค. 64